Zim-grondgrype: Plase aan 10-jariges toegekenArgieffoto ŉ Oudit op Zimbabwe se omstrede grondhervormingsprogram het bevind dat kinders so jonk as 10 jaar oud plase ontvang het nadat wit boere onteien is. Die land se staatsmedia het Dinsdag berig die oudit het bevind dat beleidsmaatreëls verontagsaam is deur sommige mense wat meer as een plaas ontvang het en dit toe in hul kinders se name registreer het. “Ons gee nie grond aan iemand wat jonger as 21 jaar oud is nie, maar nou duik gevalle op waar dit aan kinders so jonk as 10 en 12 jaar oud gegee is,” het Douglas Mombeshora, die minister van grond en hervestiging, aan die Herald-koerant gesê. Hy het aan die koerant gesê die bedrog het tydens ŉ tussentydse oudit, wat gedoen is plaaseienaarskap en produktiwiteit op die grond te bepaal, aan die lig gekom. “Sommige mense het die plase namens hul kinders verkry,” het Mombeshora gesê. Die tussentydse oudit het glo ook die ministerie se plaasregister met name van die registrateur-generaal se kantoor vergelyk en dit verduidelik waarom sommige plase leeg staan. President Robert Mugabe en sy ZANU-PF-party het in 2000 met die grondhervormings begin en plase van wit boere oorgeneem om aan swart mense te gee. Die grondgrype was gereeld gewelddadig en talle wit boere is dood. Kritici van die grondhervorming skryf lae produksie op die plase toe aan die groot hoeveelheid begunstigdes wat nie oor die vaardighede of kennis beskik om die grond te bewerk nie. Zimbabwe het voor 2000 voedsel op grootskaal uitgevoer, maar staar nou ŉ voedseltekort in die gesig en is afhanklik van buurlande om kos in te voer. Mombeshora het gesê die regering moet omtrent $35 miljoen opdok om ‘n volledige oudit van die grondhervormingsprogram uit te voer. – SAPA-AFP